《人食人》
元代·周霆震

髑髅夜哭天难补，旷劫生人半为虎。味甘同类日磨牙，肠腹深为北邙土。

郊关之外衢路傍，旦暮反接如驱羊。喧呼朵颐择肥胾，快刀一落争取将。

凭陵大嚼刳心燎，竞赌兕觥夸饮釂。不知剑吼已相随，后日还贻髑髅笑。

阴风腐馀犬鼠争，白昼鬼语偕人行。衔冤抱痛连死骨，著地春草无由生。

睢阳爱姬忍喋血，长安仇家俊臣舌。摅忠疾恶古或闻，未睹烹炰互吞灭。

五云深处藏飞龙，天路艰险何日通。皇心万一悯遗孑，再与六合开鸿濛。

作者简介：（公元一二九二年至一三七九年）字亨远，安成（一作安福）人。生为元世祖至元二十九年，卒为明太祖洪武十二年，年八十八岁。以先世居石门田西，自号石田子初，省称石初。多从宋诸遗老游，得其绪论。延佑中，（公元一三一七年）再试不售，遂杜门谢客，专意为诗古文。霆震亲见元代之盛，又亲见元代之亡，故其诗忧时伤乱，感情至深。所著石初集十卷，附录一卷，《四库总目》人目为元末之诗史。